زبان ءُ لبزانک ءِ دیمروی ءَ رسانک در، چاگردی رسانک در ءُ سیاست ءِ کرد
 (راہ گوزی ترانے)
 چندن ساچ
 اے آر داد ءَ جاہے نبشتہ کتگ ات کہ مئے چاگرد ءَ چہ ادیباں، گیش عزت اسمگلراں دئیگ بنت۔ اے آر داد ءِ اے گپ راست انت۔ چونا ءَ ایشی ءِ سبب باز انت۔ یکے ایش انت کہ مئے چاگرد وانگ ءُ زانت ءِ حساب ءَ پُشت ءَ انت۔ پشکپتگیں چاگرد ءِ مردم نہ ادیب ءَ ارزشت دنت ءُ نئیکہ لبزانک ءَ ۔ پرچا کہ چشیں چاگرد ءِ مردم ادیباں کپتگیں مردم سرپد بنت۔ ایشانی گورا شاعر ءُ ادیب ءِ معنا انت، گنوک، موالی ، بے زورگار، درتہ پُچ، بے سدھ، ہما مردم کہ ناں وتی دپ ئِے سدھ ئِے ہست انت ءُ نئیکہ وتی کش ءُ گور ءِ مردمانی حیال ءَ داریت۔
 لاتینی امریکا ءِ نبشتہ کار کارلوس فوینتس جاہے گوشیت کہ یورپین ادیب آزات انت۔ بَلے لاتینی امریکا ءِ ادیب ہرجاہ کہ روت گڑا آئی ءَ وتی چاگرد ءِ بازیں جیڑھ کوپگان انت۔ پمیشکا ما گندیں پیرو ءِ نبشتہ کار ماریو برگس یوسا گوشیت کہ ادیب سیاست ءَ ہم بہر بہ زوریت۔ ہمے سبب انت کہ آ گچین کاری ءَ ہم بہر زوریت۔ دومی نیمگا ما اے ہم دیستگ ات کہ کولمبیا ءِ بازیں دیوالانی سرا چاکنگ کنئگ بوتگ ات کہ گارسیا مارکیز بئیت ءُ ملک ءِ صدری ءِ واستا گچین کاری ءَ بہر بہ زوریت۔
 بلوچی ءِ نامداریں نبشتہ کار استاد صبا دشتیاری ءَ ہم چہ وتی بلوچ نبشتہ کاراں گڈسر ءَ ہمے لوٹ کتگ ات کہ “مئے ادیب وتی گشتن ءُ کرد ءَ یک بہ کنت”۔ بَلے لبزانک ءِ دنیا ءَ مزنیں ٹولی یے ہست کہ آ اے گپ ءِ منوگر انت۔ “اے چارگ مہ بیت کہ کئے نبشتہ کتگ۔ اے چارگ بہ بیت کہ چے نبشتہ ئِےکتگ” اے لیکہانی نیام ءَ جنگ برجاہ انت۔ ءُ منی جند اگاں وتی فیصلہ ءَ بہ دنت گڑا من گڈی لیکہ ءِ منوگراں۔ بزانکہ بچار چے نبشتہ انت۔ نبشتہ کار کئے انت؟ اے مئے جیڑھ نہ انت۔
 حیر گپ لبزانک ءُ زبان ءِ دیمروی ءَ رسانک در ،چاگردی رسانک در ءُ سیاست ءِ کرد ءِ بابت ءَ بوہگ ءَ ات بَلے اے گپ پہ درور دیما اتک انت۔ زبان ءِ دیمروی ءَ سیاست ءِ مزنیں کردے ہست انت۔ اے بابت ءَ بلوچی ءِ نامداریں آزمانک ناگمان ءَ بازیں جیڑہانی سرا پہ منانک گپ جتگ ءُ آئی ءَ یک کسانکیں کتابے ہم نبشتہ کتگ۔
 اسل ءَ سیاست چاگرد ودی کنت۔ مئے ملک ءَ گورا چش انت کہ لس مہلوک ءِ زبان دگرے ءُ سیاست ءِ زبان دگر انت ءُ پدا ہما زبان کہ سیاست ءِ زبان انت آ زبان رسانک در ءِ ہم زبان انت۔ اِدا چہ اے جیڑھ ودی بیت کہ نوک باہندیں نبشتہ کارے اگاں نبشتہ بہ کنت گڑا آ کجام زبان ءَ بہ زوریت؟ پرچا کہ مروچی باندا چاگردی جیڑہانی سرا نبشتہ کنئگ ءِ رواج گیش بوتگ۔ نوں آ ہما زبان ءَ پہ نبشتہ کنئگ ءَ گچین کنت کہ آ سیاست ءُ رسانک در ءِ زبان انت۔
 منی جند ءِ بازیں سنگتاں من ءَ گشتگ کہ تو اگاں بلوچی زبان ءَ نبشتہ کنئگ ءِ جاہ ءَ اردو ءَ بزورئے تئی وانوک سک باز بنت ءُ تئی بستار ہم گیشتر بیت۔ ورنائیں پدریچ ءِ ذہن ءِ تہا اے گپ چونکائی اتکگ؟ اے ہمے سیاست ءُ رسانک در ءِ سبب انت کہ آ وتی زبان ءَ کارمرز نہ کنت۔ آ وہدے وتی زبان ءِ یلہ دئیگ ءَ ساڑی انت گڑا آ وتی ادیب ءِ یلہ دئیگ ءُ آئی ءَ چپورت ءُ لفنگا گوشگ ءَ چوں چک ءُ پد بیت؟
 ملیالم ءِ لبزانک ءِ تہا ادیب ءِ عزت ءُ شرف چہ سیاست دان ءَ دیما انت۔ پرچا آ زانت کہ نبشتہ کار ءِ فگری دنیا چو جہلیں زر ءِ وڑ ءَ انت۔ پہ ارزانی ءَ گوانز کنئگ نہ بیت۔
 مئے نہ رسانک در ءِ زبان بلوچی انت ءُ نئیکہ سیاست ءِ ۔ پدا دردناکیں گپ ایش انت کہ ادا یک انچیں چاگردے ودی کنئگ بوتگ کہ تو اگاں اردو یاانگریزی ءَ نبشتہ مکن ئے گڑا ترا جاہلی ءِ ٹپہ جنئگ بیت۔ نوں اے ٹپہ ءَ ہرکس قبول کُت نہ کنت۔ پمیشکا نوکیں پدریچ ءِ واہگ بیت ہما زبان ءَ کارمرز بہ کنت کہ آئی ءِ وانوک گیشتر بہ بنت یا چاگرد ءِ تہا علمی زبانے منئگ بیت۔ آ چو نہ زانت کہ زبان ءَ گوں علم ءَ ہچ سیادی نیست۔۔۔۔